b'\n_START_ARTICLE_\nJoonas Loiri\n_START_PARAGRAPH_\nJoonas Aleksi Loiri (17. huhtikuuta 1982 \xe2\x80\x93 29. toukokuuta 2019), joka tunnettiin my\xc3\xb6s artistinimell\xc3\xa4 Joonas L,  oli suomalainen musiikkivideo-ohjaaja, tuottaja ja DJ. Joonas L kuului Simina Grigoriun Berliiniss\xc3\xa4 olevaan levy-yhti\xc3\xb6\xc3\xb6n Kuukou Records sek\xc3\xa4 julkaisi my\xc3\xb6s musiikkia sveitsil\xc3\xa4isen levymerkin Cyborgs in Loven alla. H\xc3\xa4n ty\xc3\xb6skenteli suomalaisella ATV-kanavalla sek\xc3\xa4 opiskeli elokuva- ja TV-tuotantoa San Franciscossa. Loiri tuotti musiikkivideoita hongkongilaisille artisteille G.E.M. ja Jonathan Wong. Loirilla oli oma The Lars Brothers -niminen tuotantoyhti\xc3\xb6 Hongkongissa. Joonas Loirin is\xc3\xa4 on n\xc3\xa4yttelij\xc3\xa4 Vesa-Matti Loiri._NEWLINE_Toukokuussa 2016 Joonas Loiri osallistui Helsingiss\xc3\xa4 v\xc3\xa4likohtaukseen, josta h\xc3\xa4net tuomittiin Helsingin k\xc3\xa4r\xc3\xa4j\xc3\xa4oikeudessa 28. hein\xc3\xa4kuuta 2016 pahoinpitelyst\xc3\xa4 60 p\xc3\xa4iv\xc3\xa4n ehdolliseen vankeusrangaistukseen. P\xc3\xa4\xc3\xa4t\xc3\xb6ksest\xc3\xa4 valitettiin, mutta hovioikeus piti k\xc3\xa4r\xc3\xa4j\xc3\xa4oikeuden tuomion voimassa._NEWLINE_Joonas L:n ensimm\xc3\xa4inen oma EP (Kinky Panda) julkaistiin maaliskuun 2019 alussa, ja siin\xc3\xa4 oli mukana tunnettuja artisteja, kuten Hollen ja Mihai Popovich._NEWLINE_Joonas Loiri kuoli sairauskohtaukseen kotonaan 29. toukokuuta 2019.'